KOMMISSIONENS BESLUTNING af 25. februar 1998 om et spørgeskema til medlemsstaternes rapporter om gennemførelse af Rådets direktiv 94/67/EF om forbrænding af farligt affald (gennemførelse af Rådets direktiv 91/692/EØF) (EØS-relevant tekst) (98/184/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver (1), særlig artikel 5 og 6,

under henvisning til Rådets direktiv 94/67/EF om forbrænding af farligt affald (2), og

ud fra følgende betragtninger:

I henhold til artikel 17 i direktiv 94/67/EF skal medlemsstaterne aflægge rapport om gennemførelsen af dette direktiv i overensstemmelse med artikel 5 i direktiv 91/692/EØF;

denne rapport skal udarbejdes på grundlag af et spørgeskema eller en formular opstillet af Kommissionen efter fremgangsmåden i artikel 6 i direktiv 91/692/EØF;

første rapport skal dække perioden 1998 til 2000;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i overensstemmelse med artikel 6 i det førnævnte direktiv -

VEDTAGET FØLGENDE BESLUTNING:

Artikel 1

Spørgeskemaet, der er vedføjet som bilag til denne beslutning, og som vedrører direktiv 94/67/EF om forbrænding af farligt affald, vedtages herved.

Artikel 2

Medlemsstaterne anvender dette spørgeskema som grundlag for udarbejdelse af den rapport, de skal forelægge Kommissionen i henhold til artikel 5 i direktiv 91/692/EØF og artikel 17 i direktiv 94/67/EF.

Artikel 3

Denne beslutning er rettet til medlemsstaterne.

Udfærdiget i Bruxelles, den 25. februar 1998.

På Kommissionens vegne

Ritt BJERREGAARD

Medlem af Kommissionen

(1) EFT L 377 af 31. 12. 1991, s. 48.

(2) EFT L 365 af 31. 12. 1994, s. 34.

BILAG

SPØRGESKEMA til medlemsstaternes rapport om gennemførelse til national ret og anvendelse af direktiv 94/67/EF om forbrænding af farligt affald

Angiv venligst referencer, således at de oplysninger, der allerede er blevet forelagt Kommissionen, kan identificeres.

I. GENNEMFØRELSE I NATIONAL RET

1. a) Har Kommissionen modtaget oplysninger om de love og administrative bestemmelser, som er vedtaget for at efterkomme direktivet?

(Ja/Nej)

b) Hvis svaret på a) er »nej«, anføres hvorfor.

II. DIREKTIVETS ANVENDELSE

1. a) Hvilke foranstaltninger er der generelt blevet truffet i medfør af artikel 3, stk. 1, for at forebygge miljøforurening, der skyldes forbrændingsanlæggets udformning, udstyr og drift.

b) Hvis disse oplysninger foreligger, angives antallet at tilladelser, der er udstedt i medfør af artikel 3, stk. 1, og de pågældende anlægs kapacitet.

2. a) Hvilke betingelser for tilladelse til medforbrænding er der generelt blevet stillet i henhold til artikel 3, stk. 4?

b) Er der blevet tilladt undtagelser for den procentsats, der kræves i artikel 3, stk. 3, i den seksmåneders periode, der fulgte efter driftsstarten i overensstemmelse med artikel 3, stk. 4?

(Ja/Nej)

c) Hvis svaret på b) er »ja«, anføres hvorfor.

d) Hvis oplysningerne foreligger, anføres antallet af tilladelser og den godkendte samlede mængde medforbrændt affald i henhold til artikel 3, stk. 3.

3. Hvilke foranstaltninger er der generelt blevet truffet i overensstemmelse med artikel 4 for at sikre, at de i artikel 4 anførte oplysninger stilles til rådighed for offentligheden?

4. a) Hvilke foranstaltninger er der generelt blevet truffet til at forebygge eller begrænse miljøskader i forbindelse med levering og modtagelse af affald i henhold til artikel 5?

b) Hvis oplysningen foreligger, anføres antallet af de undtagelser fra artikel 5, stk. 2 og 3, der er indrømmet i medfør af artikel 5, stk. 4.

5. a) Er der blevet godkendt andre betingelser end dem, der er fastsat i artikel 6, stk. 2, i overensstemmelse med artikel 6, stk. 4?

(Ja/Nej)

b) Hvis svaret på a) er »ja«, anføres oplysninger om antallet af tilfælde, og for hvert enkelt af dem de godkendte betingelser samt resultaterne af foretagne kontrolforanstaltninger.

c) Hvilke foranstaltninger er der generelt blevet truffet i medfør af artikel 6, stk. 3?

d) Hvilke foranstaltninger er der blevet truffet i henhold til artikel 6, stk. 6, for at sikre, at luftforureningen ved jordoverfladen fra emissionerne ikke er betydelig?

6. a) Hvilke foranstaltninger er der generelt blevet truffet for at imødekomme kravene i artikel 6, stk. 5, og artikel 7, stk. 1 og 2?

b) Hvilke bestemmelser er der blevet fastsat angående den længste, tilladte periode for teknisk uundgåelige standsninger, forstyrrelser eller svigt i rensningsanlæg eller måleanordninger i overensstemmelse med artikel 12, stk. 2, og angående omgående underretning af de kompetente myndigheder i overensstemmelse med artikel 12, stk. 1, hvis emissionsgrænseværdierne i artikel 6, stk. 5, og artikel 7, stk. 1 og 2, er blevet overskredet?

c) Er der i nationale forskrifter blevet fastsat emissionsgrænseværdier for andre forurenende stoffer end dem, der er anført i artikel 7?

(Ja/Nej)

d) Hvis der svares »ja« på c), anføres grundene hertil, og for hvert forurenende stof angives emissionsværdien.

e) Hvilke bestemmelser er der blevet fastsat til bestemmelse af passende emissionsgrænseværdier eller vejledende værdier i henhold til artikel 7, stk. 4?

7. Hvilke foranstaltninger er der generelt blevet truffet for at minimere spildevandsudledninger i henhold til artikel 8?

8. a) Hvilke foranstaltninger er der generelt blevet truffet i henhold til artikel 9 for at sikre overensstemmelse med direktiv 75/442/EØF og 91/689/EØF?

b) Hvis oplysningerne foreligger, angives det, om den ved forbrændingen opståede varme genvindes, hvordan og hvor effektivt.

9. Hvilke foranstaltninger er der generelt blevet truffet for at sikre, at målekravene i artikel 10, herunder kravene i bilag III, overholdes?

10. Med hensyn til artikel 13, stk. 2, angives antallet af meddelte endelige lukninger af anlæg, herunder forbrændingskapacitet, antallet af driftstimer og -perioden.